A Bíróság (nyolcadik tanács) 2012. február 9‑i végzése – Novartis kontra Actavis UK
(C‑442/11. sz. ügy)
„Az eljárási szabályzat 104. cikke 3. §‑ának első bekezdése – Emberi felhasználásra szánt gyógyszerek – Kiegészítő oltalmi tanúsítvány – 469/2009/EK rendelet – 4. és 5. cikk – Hatóanyag, amely ilyen tanúsítvány kiadását alapozta meg – Az oltalom terjedelme – Több hatóanyagot tartalmazó gyógyszer, amely hatóanyagok között szerepel a tanúsítvány tárgyát képező hatóanyag”
Jogszabályok közelítése – Egységes jogszabályok – Ipari és kereskedelmi tulajdon – Szabadalmi jog – Gyógyszerekre kiadott kiegészítő oltalmi tanúsítvány (469/2009 európai parlamenti és tanácsi rendelet, 4. és 5. cikk) (vö. 23. pont és a rendelkező rész)
Tárgy
Előzetes döntéshozatal iránti kérelem – High Court of Justice (Chancery Division) – A gyógyszerek kiegészítő oltalmi tanúsítványáról szóló, 2009. május 6‑i 469/2009/EK európai parlamenti és tanácsi rendelet (HL L 152., 1. o.) 4. és 5. cikkének értelmezése – A tanúsítvány hatálya – Kizárólag olyan gyógyszerek oltalma, amelyek csak az oltalom alatt álló hatóanyagot tartalmazzák, illetve oltalom olyan gyógyszerek vonatkozásában is, amelyek az oltalom alatt álló hatóanyag és egy másik hatóanyag kombinációját tartalmazzák.
Rendelkező rész
A gyógyszerek kiegészítő oltalmi tanúsítványáról szóló, 2009. május 6‑i 469/2009/EK európai parlamenti és tanácsi rendelet 4. és 5. cikkét úgy kell értelmezni, hogy amikor valamely hatóanyagot tartalmazó „termék” alapszabadalmi oltalom alatt állt, és az alapszabadalom jogosultja hivatkozhatott az e szabadalom által e „termék” tekintetében biztosított oltalomra annak érdekében, hogy fellépjen az e hatóanyagot egy vagy több más hatóanyaggal kombinációban tartalmazó gyógyszer forgalmazása ellen, az ugyanezen „termékre” megadott kiegészítő oltalmi tanúsítvány az alapszabadalom lejártát követően lehetővé teheti, hogy jogosultja fellépjen az említett terméket tartalmazó gyógyszer harmadik személy általi forgalmazása ellen a „termék” gyógyszerként történő olyan alkalmazása vonatkozásában, amelyet az említett tanúsítvány lejárta előtt engedélyeztek.